**ZAKONO POLITICI DIREKTNIH STRANIH ULAGANJA U BOSNI I HERCEGOVINI**

*("Sl. glasnik BiH", br. 4/1998, 17/1998, 13/2003, 48/2010 i 22/2015)*

I - OSNOVNE ODREDBE

**Član 1**

Zakon o politici direktnih stranih ulaganja (u daljem tekstu: Zakon) reguliše osnovne politike i principe učešća stranih ulagača u privredi Bosne i Hercegovine.

**Član 2**

U smislu ovoga zakona, upotrebljeni izrazi imaju sledeća značenja:

"Strani ulagač": znači fizičko lice koje nema stalni boravak u Bosni i Hercegovini i nema svoje glavno mesto poslovanja u Bosni i Hercegovini ili pravno lice formirano u skladu sa stranim zakonom koje ima svoju registrovanu kancelariju, centralnu upravu ili glavno mesto poslovanja u nekoj stranoj zemlji;

"Direktno strano ulaganje" znači ulaganje u novoosnovano privredno društvo ili ulaganje u postojeće domaće privredno društvo, kao i ulaganje u novoosnovanu ustanovu ili postojeću ustanovu, koje može biti u novcu, stvarima i pravima.

"Strana kontrola" znači svako ulaganje u visini osnivačkog uloga predviđenog za osnivanje privrednog društva ili ustanove u Bosni i Hercegovini.

"Rezident Bosne i Hercegovine": znači fizičko lice koje ima prebivalište ili boravište u Bosni i Hercegovini, zaposleno ili samostalno radi ili ima svoj centar ekonomskog interesa u Bosni i Hercegovini, ili neko pravno lice konstituisano po zakonima Bosne i Hercegovine ili entiteta ili Brčko Distrikta Bosne i Hercegovine i koje ima registrovano sedište , centralnu upravu ili glavno mesto poslovanja u Bosni i Hercegovini.

"Ulog": znači vlasnički interes koji neki ulagač poseduje u nekom preduzeću;

"Slobodno konvertibilna valuta": znači svaka valuta koju tako okvalifikuje Međunarodni monetarni fond;

"Entiteti": znači Federacija Bosne i Hercegovine i Republika Srpska;

"Medijski poslovi" su poslovi emitovanja radijskog programa i emitovanja televizijskog programa putem zemaljske radiodifuzije; i

"Poslovni subjekat" je bilo koje domaće privredno društvo ili ustanova u koju je strani ulagač izvršio direktno strano ulaganje, uključujući i proširenje dijela ili cjeline domaćeg privrednog društva ili ustanove.

II - POSTUPAK DIREKTNIH STRANIH ULAGANjA

**Član 3**

Ukoliko ovim zakonom nije drugačije predviđeno, strani ulagač ima pravo da investira, reinvestira dobit iz takvih ulaganja u bilo koji i sve sektore privrede Bosne i Hercegovine, u istom obliku i pod istim uslovima definisanim za rezidente Bosne i Hercegovine i važećim zakonima i propisima Bosne i Hercegovine i Entiteta i Brčko Distrikta Bosne i Hercegovine.

**Član 4**

(a) Bez obzira na politiku slobodnih direktnih stranih ulaganja u Bosni i Hercegovini utvrđenih u članu 3. ovog zakona, strani ulog u osnovnom kapitalu nekog poslovnog subjekta koje se bavi proizvodnjom i prodajom oružja, municije, eksploziva za vojnu upotrebu, vojne opreme i medijskim poslovima neće preći 49% osnovnog kapitala u tom poslovnom subjektu.

(b) U slučaju ulaganja u sektore koji podliježu restrikcijama na koje se poziva u stavu (a) ovoga člana, strani ulagači moraju dobiti prethodno odobrenje od nadležnog organa u odgovarajućem Entitetu.

(c) U roku od 30 dana od dana podnošenja zahteva za odobrenje na koje se poziva u stavu (b) ovoga člana, nadležni organ u odgovarajućem Entitetu će obavestiti podnosioca zahteva o svojoj odluci. Ako odluka nije donesena unutar pomenutog krajnjeg roka, direktno strano ulaganje se smatra odobrenim, ukoliko nadležni organ nije podnosioca zahteva u pismenoj formi obavestio o svojoj odluci da donešenje odluke odgađa preko roka od 30 dana.

(d) Ako nadležni organ u entitetu ne donese odluku u roku od 30 dana, računajući od dana predaje urednog zahtjeva za odobrenje stranog ulaganja, obavijestiće o tome podnosioca zahtjeva u narednom roku od 30 dana. Odluku sa obrazloženjem o stranom ulaganju nadležni organ je dužan donijeti i dostaviti stranci najkasnije u roku od 60 dana od dana predaje urednog zahtjeva. Ako takva odluka ne bude donesena ni u roku od 60 dana, smatraće se da je direktno strano ulaganje odobreno.

(e) Odobrenje direktnog stranog ulaganja na koje se poziva u ovome članu je trajno.

(f) Vlada entiteta može donijeti odluku, ukoliko ocijeni opravdanim, da ulog stranog lica kod određenih privrednih društava iz stava (a) ovog člana ne podliježe restrikciji navedenoj u stavu (a) ovog člana, a sve u skladu sa propisima kojim su regulisane ove oblasti.

**Član 5**

(a) Postupak registracije stranih ulaganja vršiće se u skladu sa postupkom registracije poslovnog subjekta u Bosni i Hercegovini, njenim entitetima i Brčko Distriktu.

(b) Nadležni registracioni sudovi dužni su po službenoj dužnosti dostavljati Ministarstvu spoljne trgovine i ekonomskih odnosa BiH podatke o registrovanim privrednim društvima sa elementom stranog ulaganja u elektronskoj formi.

(c) Nadležni registracioni sudovi dostavljaće obavještenja o upisu u registar nadležnog suda iz kojih je vidljiv naziv stranog ulagača, zemlja osnivača, djelatnost i visina ugovorenog (upisanog) osnivačkog kapitala.

(d) Ministarstvo spoljne trgovine i ekonomskih odnosa BiH obezbijediće tehničke preduslove za dostavljanje podataka od nadležnih sudova.

(e) Bosna i Hercegovina, entiteti i Brčko Distrikt mogu objavljivati opšte podatke o stranim ulaganjima, pri čemu će poštovati legitimne interese subjekata o kojima se radi i obezbjeđivati da se njihove poslovne tajne ne otkrivaju.

**Član 6**

(a) U svrhe podsticanja i olakšavanja direktnih stranih ulaganja u Bosni i Hercegovini, Savet ministara Bosne i Hercegovine osniva odgovarajuću instituciju .

(b) I Entiteti mogu osnovati takve institucije koje će se baviti promocijom i potpomaganjem ulaganja svaki na svome teritoriju.

**Član 7**

Ako budu osnovane, institucije na koje se poziva u članu 6. ovoga zakona sarađuju i razmenjuju sve potrebne informacije radi unapređenja direktnih stranih ulaganja u Bosni i Hercegovini i ostvarivanja ciljeva ovoga zakona.

III - PRAVA, POVLASTICE I OBAVEZE STRANIH ULAGAČA

**Član 8**

(a) U skladu sa odredbama ovoga zakona, i drugih zakona i sporazuma Bosne i Hercegovine te sa zakonima entiteta i Brčko Distrikta Bosne i Hercegovine, strani ulagači imaju ista prava i obaveze kao i rezidenti Bosne i Hercegovine.

(b) Bosna i Hercegovina, entiteti i Brčko Distrikt Bosne i Hercegovine neće vršiti diskriminaciju stranih ulagača u bilo kom obliku, uključujući ali ne i ograničavajući se na njihovo državljanstvo, sedište odnosno boravište, religiju ili državu porekla investicije.

**Član 9**

(a) Oporezivanje poslovnih subjekata iz ovog zakona obavljaće se u skladu sa poreskim zakonodavstvom Bosne i Hercegovine, entiteta i Brčko Distrikta Bosne i Hercegovine.

st. (b) i (c) *(brisano)*

**Član 10**

Direktno strano ulaganje biće izuzeto od plaćanja carina i carinskih obaveza, ukoliko drugačije nije predviđeno odredbama Zakona o carinskoj politici Bosne i Hercegovine ("Službeni glasnik BiH", br. 57/04, 51/06, 93/08, 54/10 i 76/11).

**Član 11**

(a) Strani ulagači imaju pravo, da radi svojih ulaganja, na teritoriji Bosne i Hercegovine otvore račune kod bilo koje poslovne banke u domaćoj ili slobodno konvertibilnoj valuti.

(b) Strani ulagači, imaju pravo da slobodno vrše konverziju domaće valute u Bosni i Hercegovini u bilo koju slobodno konvertibilnu valutu radi plaćanja koja se odnose na njihova ulaganja u Bosni i Hercegovini.

(c) Strani ulagači imaju pravo da vrše transfer u inostranstvo, slobodno i bez odlaganja, u slobodno konvertibilnoj valuti, dobit koja nastane kao rezultat njihovog ulaganja u Bosni i Hercegovini, uključujući ali i ne ograničavajući se na:

(i) dobit od ulaganja ostvarena u obliku profita, dividendi, kamata i drugih oblika ;

(ii) sredstva koja ulagači steknu nakon delimične ili potpune likvidacije svojih ulaganja u Bosni i Hercegovini, ili od prodaje imovine, odnosno vlasničkih prava; i

(iii) nadoknadu na koju se odnosi član 16. ovoga zakona.

(d) Transakcije iz st. (a), (b) i (c) ovog člana u inostranstvo vrše se putem komercijalnih banaka po ispunjenju svih poreznih i drugih zakonom propisanih obaveza po osnovu javnih prihoda u Bosni i Hercegovini.

**Član 12**

Strani ulagači imaju ista prava vlasnička prava na nekretninama kao i lica koja imaju državljanstvo Bosne i Hercegovine, odnosno pripadnost Bosni i Hercegovini. Strani ulagači iz jedne od država naslednica bivše Socijalističke Federativne Republike Jugoslavije, imaju takva prava pod uslovom da ulagači koji imaju državljanstvo Bosne i Hercegovine odnosno pripadaju Bosni i Hercegovini, imaju ista takva prava u državi naslednici o kojoj se radi.

**Član 13**

Strani ulagači će voditi poslovne knjige i sačinjavati finansijske izveštaje u skladu sa međunarodno prihvaćenim računovodstvenim i revizorskim standardima i načelima kao i zakonima Entiteta.

**Član 14**

Strani investitori će imati pravo da slobodno zapošljavaju nameštenike iz inostranstva ukoliko nije određeno drugačije zakonima u Bosni i Hercegovini o radu i useljavanju,

**Član 15**

(a) Strani ulagači će poštovati zakone i propise Bosne i Hercegovine i Entiteta.

(b) Ograničenja koja se primenjuju na domaća ulaganja u oblasti javnog poretka (l'ordre public), javnog zdravstva i zaštite okoline će se jednako primenjivati na direktna strana ulaganja.

**Član 16**

(a) Strana ulaganja neće biti nacionalizovana, eksproprisana ili rekvirirana, te podvrgnuta merama sa sličnim posledicama izuzev u javnom interesu i u skladu sa važećima zakonima i podzakonskim aktima i uz plaćanja primerene naknade.

(b) Takva će se nadoknada smatrati primerenom ako je adekvatna, efektivna i brza.

(c) Razrada standarda za nadoknadu u slučaju nacionalizacije, eksproprijacije, rekvizicije ili sličnih mera koje se pominju u stavu (a) ovoga člana biće u skladu s međunarodnim standardima i biće propisani u podzakonskim aktima iz člana 21. ovoga zakona.

IV - REŠAVANjE SPOROVA

**Član 17**

Sporovi vezani za strana ulaganja rešavaće se u nadležnim sudovima u Bosni i Hercegovini, osim ako se zainteresovane strane ne ugovore neku drugu proceduru kojom će se ti sporovi rešavati, uključujući ali i ne ograničavajući se na domaće ili međunarodno mirenje ili arbitražu.

V - PRELAZNE I ZAVRŠNE ODREDBE

**Član 18**

(a) Ovaj zakon stupa na snagu osmoga dana od datuma njegovog objavljivanja u "Službenom glasniku BiH".

(b) Službena glasila Entiteta će istovremeno objaviti ovaj zakon.

**Član 19**

(a) Na dan stupanja na snagu ovoga zakona, odredbe zakona i propisa koji se odnose na direktna strana ulaganja u Bosni i Hercegovini, a koje su suprotne ili nisu u saglasnosti sa ovim zakonom će prestati da važe bez povrede prava i povlastica koje su stranim ulagačima data i obaveza koje su im nametnute po osnovu ranijih zakona i propisa.

(b) *(brisano)*

**Član 20**

Prava i povlastice dati stranim ulagačima i obaveze koje proizilaze iz ovoga zakona ne mogu se ukinuti niti poništiti stupanjem naknadno donesenih zakona i podzakonskih akata na snagu. Ukoliko su takvi naknadno doneseni zakoni podzakonski akti povoljniji za strane ulagače, oni imaju pravo da biraju režim koji će biti merodavan za njihovo ulaganje.

**Član 21**

Bosna i Hercegovina i Entiteti će, u područjima svoje odgovarajuće nadležnosti, doneti podzakonska akta koja se odnose na provedbu ovoga zakona u roku od 60 dana od dana stupanja ovoga zakona na snagu. Ti podzakonski akti će biti objavljeni u "Službenom glasniku BiH" i sužbenim glasilima Entiteta, a stupiće na snagu osmoga dana od dana njihovog objavljivanja u navedenim službenim glasilima.

**Član 22**

Entiteti i Brčko Distrikt Bosne i Hercegovine su odgovorni svaki na svojoj teritoriji za provedbu ovoga zakona.

**Član 23**

Bosna i Hercegovina, entiteti i Brčko Distrikt Bosne i Hercegovine moraju u potpunosti sarađivati da bi se ostvarili ciljevi politike utvrđeni ovim zakonom i poduzimati sve mere da obezbede ispunjenje obaveza koje proizlaze iz ovoga zakona.

**Član 24**

U slučaju sukoba, odredbe međunarodnih sporazuma i ugovora u kojima Bosna Hercegovina predstavlja jednu od strana imaju jaču pravnu snagu od odredaba ovoga zakona.

***Samostalni član Zakona o izmjenama i dopunama
Zakona o politici direktnih stranih ulaganja u Bosni i Hercegovini***

*("Sl. glasnik BiH", br. 13/2003)*

**Član 2**

Ovaj zakon stupa na snagu osmog dana od dana objavljivanja u "Službenom glasniku BiH", a objaviće se u službenim glasilima entiteta i "Službenom glasniku Brčko Distrikta".

***Samostalni članovi Zakona o izmjenama i dopunama
Zakona o politici direktnih stranih ulaganja u Bosni i Hercegovini***

*("Sl. glasnik BiH", br. 48/2010)*

**PRELAZNE I ZAVRŠNE ODREDBE**

**Član 5**

Do ostvarivanja tehničkih uslova za uspostavljanje elektronskog sistema razmjene informacija nadležni registracioni sudovi će Ministarstvu spoljne trgovine i ekonomskih odnosa BiH dostavljati kopiju Rješenja o upisu poslovnog subjekta u sudski registar privrednog društva sa elementom stranog ulaganja.

**Član 6**

Prava i povlastice dati stranim ulagačima i obaveze koje proizlaze iz ovog zakona ne mogu se ukinuti niti poništiti stupanjem na snagu naknadno donesenih zakona i podzakonskih akata.

**Član 7**

Ovaj Zakon stupa na snagu osmog dana od dana objavljivanja u "Službenom glasniku BiH".

***Samostalni član Zakona o izmjenama i dopunama
Zakona o politici direktnih stranih ulaganja u Bosni i Hercegovini***

*("Sl. glasnik BiH", br. 22/2015)*

**Član 12**

Ovaj zakon stupa na snagu osmog dana od dana objavljivanja u "Službenom glasniku BiH".